กรมประมง เตรียมออกแผนและแนวทางพัฒนาการทำประมงพื้นบ้านอย่างยั่งยืน
นายบัญชา สุขแก้ว รองอธิบดีกรมประมง ในฐานะประธานคณะทำงานพัฒนาการทำประมงพื้นบ้านอย่างยั่งยืน เปิดเผยว่า จากการที่ภาครัฐมีเจตจำนงในการจัดทำนโยบายและแนวทางการพัฒนาประมงพื้นบ้านของไทย ให้สอดคล้องกับแนวทางการบริหารจัดการทรัพยากรประมงอย่างยั่งยืนและการเยียวยาชาวประมงผู้ที่ได้รับผลกระทบจากการแพร่ระบาดของเชื้อไวรัสโควิด-19 ตามนโยบายของคณะกรรมการนโยบายการประมงแห่งชาติ โดยมีพลเอก ประวิตร วงษ์สุวรรณ รองนายกรัฐมนตรี เป็นประธาน ที่มุ่งหวังให้เกิดการมีส่วนร่วมของพี่น้องชาวประมงในการดูแล รักษาและใช้ทรัพยากรให้เกิดประโยชน์อย่างคุ้มค่าและเกิดความยั่งยืนของทรัพยากรประมง คณะอนุกรรมการแก้ไขปัญหาการทำประมงผิดกฎหมาย จึงได้มีคำสั่งแต่งตั้งคณะทำงานพัฒนาการทำประมงพื้นบ้านอย่างยั่งยืน เพื่อจัดทำข้อเสนอเชิงนโยบาย แผนงานและแนวทางในการพัฒนาการทำประมงพื้นบ้านฯ พร้อมทั้งติดตามการดำเนินงานและผลักดันให้การพัฒนาประมงพื้นบ้านสอดคล้องกับนโยบายแผนงานดังกล่าว ?โดยขณะนี้ คณะทำงานฯ ได้มีการจัดทำข้อเสนอเชิงนโยบาย แผนงานและแนวทางในการพัฒนาการทำประมงพื้นบ้าน เสร็จเรียบร้อยแล้ว โดยผ่านกระบวนการรับฟังความเห็นจากผู้มีส่วนเกี่ยวข้องต่างๆ เน้นการกำหนดนโยบายบริหารจัดการทรัพยากรสัตว์น้ำและสิ่งแวดล้อม เพื่อให้เกิดการบริหารจัดการใช้ทรัพยากรสัตว์น้ำ ฟื้นฟู ดูแลและรักษาสิ่งแวดล้อมทางทะเลให้คงความอุดมสมบูรณ์ เสริมสร้างความตระหนักในสิทธิหน้าที่และความรับผิดชอบในการทำการประมงและดูแลรักษาระบบนิเวศ สนับสนุนการมีส่วนร่วมของประมงพื้นบ้านในระดับต่างๆ การกำหนดมาตรการแนวทางในการบังคับใช้กฎหมายอย่างเสมอภาคและเป็นธรรม ตลอดจนการกำหนดนโยบายในการพัฒนาคุณภาพชีวิตของชาวประมง ให้อยู่บนพื้นฐานของสิทธิมนุษยชน สามารถพัฒนาคุณภาพชีวิตของชาวประมงพื้นบ้านได้ ทั้งในด้านชีวิตความเป็นอยู่และเศรษฐกิจของชาวประมงและชุมชนตามภูมิสังคมกรมประมง จะนำข้อเสนอเชิงนโยบาย แผนงานและแนวทางในการพัฒนาการทำประมงพื้นบ้านต่อคณะอนุกรรมการแก้ไขปัญหาการทำประมงผิดกฎหมาย เพื่อนำไปสู่การพัฒนาการทำประมงพื้นบ้านให้เกิดความยั่งยืนทั้ง 23 จังหวัดชายทะเล โดยเชื่อมั่นว่าจะช่วยทำให้เกิดการบริหารจัดการทรัพยากรประมงได้อย่างยั่งยืนควบคู่ไปกับวิถีประมงพื้นบ้านของไทยที่มีการพัฒนาไปสู่คุณภาพชีวิตที่มั่นคงของพี่น้องชาวประมงต่อไป